กทม. เริ่มรื้อถอนแท่นน้ำประปาดื่มได้ 400 จุดทั่วกรุง คืนพื้นผิวทางเท้าพร้อมปรับปรุงภูมิทัศน์เมือง
นายสกลธี ภัททิยกุล รองผู้ว่าราชการกรุงเทพมหานคร ลงพื้นที่ตรวจการรื้อถอนแท่นน้ำประปาดื่มได้ บริเวณถนนพระรามที่ 6 หน้าทางเข้ากระทรวงอุตสาหกรรม เขตราชเทวีหนึ่งใน จำนวน 400 จุด ที่มีสภาพชำรุดทรุดโทรม ขาดการบำรุงรักษาและไม่เป็นไปตามวัตถุประสงค์การใช้งานกีดขวางทางเท้าและเกิดความไม่เป็นระเบียบเรียบร้อย กระทบต่อทัศนียภาพของเมือง อีกทั้งในช่วงสถานการณ์โควิด-19 อาจทำให้เกิดปัญหาการแพร่เชื้อแก่ผู้ใช้บริโภคได้ กรุงเทพมหานคร ขอความเห็นชอบยกเลิกการสนับสนุนโครงการติดตั้งแท่นน้ำประปาดื่มได้ จำนวน 400 จุด และขอให้การประปานครหลวง รื้อถอนแท่นน้ำประปาดื่มได้และอุปกรณ์ประกอบทั้งหมด ตั้งแต่วันที่ 22 พฤศจิกายน 2564 และจัดซ่อมพื้นที่ทางเท้ากลับคืนสู่สภาพเดิมภายใน 30 วันรองผู้ว่าราชการกรุงเทพมหานคร ได้มอบหมายให้สำนักงานทั้ง 50 เขต ร่วมสำรวจจุดติดตั้งตั้งแท่นน้ำประปาดื่มได้ในพื้นที่รับผิดชอบที่ยังไม่ได้ดำเนินการรื้อถอนและให้แจ้งข้อมูลให้สำนักการจราจรและขนส่งรับทราบ เพื่อประสานสำนักการโยธา นำเครื่องจักรพร้อมกำลังคนเข้าดำเนินการรื้อถอน พร้อมจัดซ่อมผิวทางเท้าให้อยู่ในสภาพเดิม โดยเริ่มนำร่องรื้อถอนในจุดนี้เป็นจุดแรก กำหนดให้แล้วเสร็จภายใน 90 วัน